钦定古今图书集成/明伦汇编/交谊典/第080卷 > 韩非子 > 《六反》
## 钦定古今图书集成/明伦汇编/交谊典/第080卷 > 韩非子 > 《六反》

畏死远难，降北之民也，而世尊之曰贵生之士。学道
立方，离法之民也，而世尊之曰文学之士。游居厚养，
牟食之民也，而世尊之曰有能之士。语曲牟知，伪诈
之民也，而世尊之曰辨智之士。行剑攻杀，暴“之民
也，而世尊之曰磏勇之士。活贼匿奸，当死之民也，而
世尊之曰任誉之士。此六民者，世之所誉也。赴险殉
诚，死节之民也，而世少之曰失计之民也。寡闻从令，
全法之民也，而世少之曰朴陋之民也。力作而食，生
利之民也，而世少之曰寡能之民也。嘉厚纯粹，整谷
之民也，而世少之曰愚戆之民也。重命畏事，尊上之
民也，而世少之曰怯慑之民也。挫贼遏奸，明上之民
也。而世少之曰谄谗之民也。”此六民者，世之所毁也。
奸伪无益之民六，而世誉之如彼；耕战有益之民六，
而世毁之如此，此之谓《六反》。布衣循私利而誉之，世
主听虚声而礼之。礼之所在，利必加焉；百姓循私害
而訾之，世主壅于俗而贱之。贱之所在，害必加焉。名
赏在乎私恶，毁害在乎公善，索国之富彊，不可得也。